Filip Burbonski, vojvoda Anžujski, se je rodil v Versaillesu kot drugi otrok Ludvika, Velikega Dauphina Francije (op. a. naziv za francoskega prestolonaslednika) in Marije Ane Bavarske. Kot šele drugi sin prestolonaslednika so bile njegove možnosti za njegov prevzem francoske oblasti majhne. Prav tako majhne pa so bile tudi možnosti prevzema španskega prestola, saj se je njegova babica odrekla nasledstvenim pravicam, da se je lahko poročila z bodočim francoskim kraljem. Poleg tega pa so takratni evropski kralji že bili podpisali sporazum, v katerem so kot naslednika v primeru smrti španskega kralja brez potomcev določili Jožefa Ferdinanda Bavarskega. Po nenadni smrti le-tega so evropski vladarji v novem sporazumu kot primernega naslednika določili avstrijskega nadvojvodo Karla, pravnuka Filipa III. Španskega. Pričakovali so, da ga bo kot svojega naslednika določil tudi sam kralj Karel II. Španski, a je ta pred smrtjo za prestolonaslednika imenoval Filipa Burbonskega, vojvodo Anžujskega. Ta je po Karlovi smrti sprejel oblast, to pa je privedlo do Španske nasledstvene vojne.